Regering vat OB hof toe oor Nkandla-verslagThuli Madonsela. Foto: Werner Beukes/SAPA Ministers in die veiligheidsgroepering het Donderdag aangekondig dat hulle aansoek gaan doen dat die omstrede Nkandla-verslag van die Openbare Beskermer onder geregtelike hersiening in die hooggeregshof geneem word. Die regeringskommunikasie- en inligtingstelsel (GCIS) het in ŉ verklaring gesê die gronde van die hersiening sal ten volle in die hersieningsdokumente uiteengeset word. “Dit is die ministers se siening dat die Openbare Beskermer (OB) se verslag en die ondersoek wat sy gedoen het, die leerstelling van skeiding van magte oortree het. Dit is ook teenstrydig met artikel 198 (d) van die Grondwet wat nasionale veiligheid van die parlement en nasionale bestuur behels,” lui die verklaring. “Dit is ook die ministers se siening dat van die bevindinge en aanbevelings in die verslag irrasioneel en teenstrydig is, en ook regsfoute bevat.” Die ministers se regspan is opdrag gegee om die hersieningdokumentasie reg te kry en sal dit na verwagting in die volgende week by die hooggeregshof indien. Die OB het in haar Nkandla-verslag oor opgraderings by Zuma se privaatwoning in Nkandla, KwaZulu- Natal, bevind dat Zuma en sy familie onregmatig voordeel getrek het uit veiligheidsopgraderings van R246 miljoen. -SAPA